SKRIFTLIG FORESPØRGSEL E-1004/01

af Edward McMillan-Scott (PPE-DE) til Kommissionen

(30. marts 2001)

Om: Europæisk initiativ for demokrati og menneskerettigheder

Hvilke planer har Kommissionen for den fortsatte forvaltning, overvågning og vurdering af projekter, der finansieres over kapitel B7-70?

Svar afgivet på Kommissionens vegne af Christopher Patten

(3. juli 2001)

Rådet udstedte den 29. april 1999 to forordninger(1) om gennemførelsesbestemmelser for Fællesskabets udviklingssamarbejdsaktioner, som bidrager til målet om befæstelse af demokratiet og retsstaten samt respekt for menneskerettighederne og de grundlæggende frihedsrettigheder; de giver et retsgrundlag for alle de aktioner til forsvar for menneskerettighederne og demokratiseringen, som finansieres via kapitel B7-70 på Fællesskabets budget.

Som led i reformen af den eksterne bistand foretager Generaldirektoratet (GD) for Eksterne Forbindelser i første omgang en programmering i samråd med de geografiske tjenester og delegationerne for derved at sikre en prioritering, som baserer sig på de i forordningerne om menneskerettigheder fastsatte mål og Unionens politiske prioritering. Denne programmering føres derefter ud i livet af Samarbejdskontorets tjenester.

1. Forvaltning og opfølgningPå budgettet for 2001 dækker dette kapitel fem budgetposter(2) og har tre hovedmidler til rådighed til gennemførelse af Unionens strategier på de berørte områder:

a) Projekter fastlagt ved offentlig indkaldelse af forslag(3)

Med et bidrag fra Kommissionen på mindst 300 000 EUR pr. projekt gennemføres disse projekter af operatører i civilsamfundet, herunder lokale myndigheder (men ikke statslige, nationale eller internationale organisationer eller institutioner). I forbindelse med denne indkaldelse er der fastlagt en prioritering, som hviler på de mål, der er omfattet af menneskerettighedsforordningerne. I overensstemmelse med Kommissionens approach, der indebærer, at der tages behørigt hensyn til kønsaspektet, skal der i de projekter, der fremlægges med henblik på indkaldelse af forslag, specifikt henvises til den betydning, som deres aktiviteter har for kvinder og mænd. Efter denne indkaldelse er der modtaget ca. 1 300 projekter til et samlet beløb af ca. 1 mia. EUR.

b) Målrettede projekter

Disse projekter gennemføres som led i programmer, der er fælles med partnere såsom internationale organisationer eller nationale myndigheder. Disse projekter fastlægges af Kommissionen som led i virkeliggørelsen af særlige mål, der ikke kan føres ud i livet via en indkaldelse af forslag. Sigtet er at støtte projekter af en betydning og varighed, som gør det muligt at sikre, at de trufne foranstaltninger giver sig udslag i en mærkbar ændring af den pågældende situation. Medmindre særlige forhold gør sig gældende, støtter Kommissionen projekter til et beløb af mindst 600 000 EUR.

c) Mikroprojekter

Til disse projekter, der iværksættes af lokale ikke-statslige organisationer (ngo'er), yder Fællesskabet et bidrag på maksimalt 50 000 EUR; de forvaltes direkte af Kommissionens delegationer i de pågældende lande. Disse projekter vedrører ngo'er, der spiller en vigtig rolle i deres land, men i almindelighed på grund af deres størrelse og menneskelige ressourcer ikke kan få adgang til budgettets midler via de ovennævnte ordninger. Kommissionens delegationer er ansvarlige for den lokale indkaldelse af forslag baseret på den specifikke prioritering, evalueringen og udvælgelsen af projekter, indgåelsen af kontrakter med ansøgerne, udvælgelserne og betalingerne i overensstemmelse med de af Kommissionen fastsatte retningslinjer.

2. Evaluering

I henhold til samtlige kontrakter kan Kommissionen og Revisionsretten undersøge dokumenterne og stederne for projekternes gennemførelse.

Efter planen vil der i tredje kvartal 2001 finde en uafhængig årlig evaluering sted af 10-15 % af samtlige projekter (i øjeblikket forvaltes der 724 projekter til et beløb af 221 mio. EUR), dvs. en evaluering af ca. 100 projekter om året.

Der vil blive fastsat nøjagtige instrukser såvel for evalueringen som for den regelmæssige opfølgning af samtlige projekter. Hvad angår den regelmæssige opfølgning af samtlige projekter, vil der ved udgangen af tredje kvartal 2001 blive fastsat metodemæssige instrumenter.

Desuden vil der blive oprettet et elektronisk net for samtlige modtagere, hvorved en direkte kontakt med disse bliver mulig. Endelig er der planer om at offentliggøre artikler om projekterne på et Internet-sted for støtte til demokrati og menneskerettigheder.

(1) Rådets forordning (EF) nr. 975/1999 og 976/1999 af 29. april 1999, EFT L 120 af 8.5.1999.

(2) B7-701 (fremme og beskyttelse af menneskerettigheder), B7-702 (støtte til demokrati), B7-703 (forebyggelse af konflikter og behandling af følgerne af konflikter), B7-704N (internationale krigsforbryderdomstole), B7-709N (frie og retfærdige valg).

(3) De tre budgetposter B7-701, 702 og 703 er de eneste, der er omfattet af denne indkaldelse. I 2001 er det planlagt at afsætte ca. 50 % af samtlige midler under kapitlet til indkaldelse af forslag, dvs. ca. 50 % af de midler, der står til rådighed til hver af de tre budgetposter.